
Берничә илдән Россиягә, шул исәптән, Татарстанга кыргый полиовирус керү ихтималы бар. Бу хакта Татарстан буенча Роспотребнадзор идарәсе җитәкчесе Марина Патяшина бүген Татарстан Министрлар Кабинетында брифингта хәбәр итте.

Кыргый полиовирусны биш илдән килүче гражданнар кертергә мөмкин. “Полиомиелит буенча вазгыять имин булмаган илләрдән кыргый полиовирус керү куркынычы янавын беләбез. Татарстанда полиомиелитның 1995 елдан бирле теркәлгәне булмады. Әмма Нигерия, Һиндстан, Пакъстан, Әфганстан һәм Таҗикстан кебек илләрдән полиомиелит белән авыручы кешеләр керергә мөмкин”, - дип Марина Патяшина инфекциягә дучар булмас өчен прививкалар ясату заруриятен истә тотарга киңәш итте.

Марина Патяшина бу чир керә калса, полиомиелитка каршы прививкасы булмаган балалар һәм олыларның сәламәтлеге куркыныч астында булуын әйтте.

Татарстанда халыкка ясалган прививкалар буенча бердәм белешмә базасы булдырылачак. Бу проект Татарстанның Мәгълүматлаштыру һәм элемтә министрлыгы белән берлектә тормышка ашырыла. Бу хакта брифингта сәламәтлек саклау министры урынбасары Владислав Виниченко хәбәр итте.

Аның әйтүенчә, хәзерге вакытта ЕГАИСта (Бердәм дәүләт мәгълүмат системасы) “вакцинопрофилактика” бүлекчәсе эшләнә. “Һәр табиб, бу базага кереп, мәгълүмат ала алачак. Вакцинация вакытында прививка кайчан ясалганын беләчәк”, - дип белдерде Владислав Виниченко.

Марина Патяшина прививканы тулысынча сәламәт вакытта гына ясатырга яравын искәртте. “Вакцинация алдыннан, участок терапевты яки участок педиатры пациентны тикшерә. Хосусый үзәктә табиб күзәтүеннән башка гына прививка ясатам, дип уйлау ялгыш. Тиздән прививкалар буенча бердәм база булдырылачак, бу кирәгеннән артык яки тиешсез вакытта кадатмау өчен кирәк”, - дип аңлатты.
Татарстанда прививкалар буенча бердәм белешмә базасы булдырылачак